กรมอุตุนิยมวิทยา แจ้งช่วงวันหยุดยาวพื้นที่ตอนบนของประเทศยังมีอากาศร้อนและร้อนจัด
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา เปิดเผยถึงลักษณะอากาศในสัปดาห์นี้ ว่า มวลอากาศเย็นกำลังปานกลางจากประเทศจีนยังแผ่ปกคลุมบริเวณประเทศไทยตอนบนและทะเลจีนใต้ ประกอบกับยังมีลมใต้และลมตะวันออกเฉียงใต้พัดนำความชื้นจากทะเลจีนใต้และอ่าวไทยในช่วงที่ประเทศไทยตอนบนมีอากาศร้อนและร้อนจัด ทำให้ช่วงนี้ยังมีฝนฟ้าคะนองเกิดขึ้นบางพื้นที่ แต่ในวันพรุ่งนี้ (3 พ.ค.) – 7  พฤษภาคม จะกลับมาร้อนอีกเนื่องจากความกดอากาศปกคลุมทำให้มีฟ้าหลัว อากาศร้อน และร้อนจัดบางพื้นที่อุณหภูมิยังสูงเฉลี่ย 40 องศาเซลเซียสได้ โดยในช่วงที่จะเปลี่ยนแปลงสู่ฤดูฝนนี้ อากาศจะแปรปรวนเรื่อยๆ พื้นที่ตอนบนยังต้องระวังการเกิดพายุฤดูร้อน มีฝนฟ้าคะนอง และลมกระโชกแรง และฟ้าผ่าบางพื้นที่ทุกภาคได้ ขณะที่ภาคใต้ช่วงนี้ยังมีคลื่นลมแรง เรือเล็กให้งดออกจากฝั่งในช่วงที่มีฝนฟ้าคะนอง   รองอธิบดีกรมอุตุนิยมวิทยา คาดการณ์ว่า ในช่วงสัปดาห์ที่ 2 ประเทศไทยฝนจะตกชุกมากขึ้น เริ่มมีสัญญาณการเปลี่ยนแปลงของทิศทางลมในช่วงสัปดาห์ที่ 3 กลุ่มฝนจะเริ่มเคลื่อนตัวจากทางด้านตะวันตกไปทางตะวันออกและคาดว่าจะมีหย่อมความกดอากาศต่ำก่อตัวบริเวณอันดามัน ทำให้ภาคใต้บริเวณฝั่งอันดามันมีฝนตกเพิ่มขึ้นประมาณร้อยละ 70 -80 และเข้าสู่ฝั่งอ่าวไทย ภาคกลาง ภาคตะวันออก และภาคเหนือ ซึ่งกรมอุตุนิยมวิทยาจะประกาศการเข้าสู่ฤดูฝนอย่างเป็นทางการต่อไป